جلال الدین دوانی

**جلال الدین دوانی** (پیدائش:1426ء — وفات: 12 اکتوبر 1502ء) عالم دین، فقیہ اور مصنف تھے۔ علما نے انھیں محقق دوانی کے نام سے بھی یاد کیا ہے۔مسلم فلاسفہ میں گنتی کے چند افراد ’’محقق‘‘ کے خطاب سے علمی دنیا میں معروف ہیں، اُن میں محقق جلال الدین دوانی بھی شامل ہیں۔

جلال الدین الدوانی کا اصل نام *محمد بن اسعد* تھا۔ آپ کا تعلق کازرون کے قریب ایک گاؤں ودان سے تھا اور بعد میں شیراز چلے گئے۔ آپ ملک فارس کے بڑے عالم اور امام المعقولات اور فلسفی تھے۔ کئی علوم میں ماہر ہونے کی وجہ سے تمام اطراف سے بڑی تعداد میں لوگ آپ کے پاس علم کی پیاس بجھانے آتے تھے۔ آپ کی بڑی قدر و منزلت تھی یہاں تک کہ قاضی کا عہدہ بھی آپ کو سونپا گیا۔ آپ بہت کتابوں کے مصنف ہیں جن میں شرح التجرید للطوسی، شرح التھذیب اور حاشیہ علی العضد شامل ہیں۔ آپ نے علی الاختلاف 897ھ یا 918ھ میں وفات پائی۔

## سوانح
نام محمد، لقب جلال الدین اور آبائی علاقہ دوان کی نسب سے دوانی کہلاتے ہیں۔ والد کا نام سعدالدین اسعد، دوان کے منصبِ قضا پر فائز تھے۔ اُن کا سلسلۂ نسب خلیفہ اول حضرت ابوبکر صدیق رضی اللہ عنہ سے ملتا ہے۔ جلال الدین دوانی صوبہ شیراز کے ضلع گازرون میں دوان نامی گاؤں میں پیدا ہوئے۔ یہ گاؤں گازرون کے شمال میں تقریباً نو فرسخ کے فاصلے پر واقع ہے۔

محقق دوانی نے ابتدائی تعلیم اپنے والد سعد الدین اسعد سے حاصل کی جو اپنے دور کے نامور علما میں شمار ہوتے تھے۔ اِس کے بعد اعلیٰ تعلیم کے لیے شیراز چلے گئے۔ اُس وقت شیراز میں سید شریف جرجانی (متوفی 6 جولائی 1413ء) کے دو ممتاز شاگردوں خواجہ حسن بقال اور مولان محی الدین انصاری کوشنکاری سے اِکتسابِ فیض کیا۔ محقق دوانی نے اِن دونوں علما کی مجالس سے خوشہ چینی کی۔ بعض فارسی کتابیں مولانا ہمام الدین گلباری سے پڑھیں، جنھوں نے طوالع الانوار کی ایک مفید شرح لکھی تھی۔ علم حدیث کی تحصیل کے لیے شیخ صفی الدین ایجی کے حلقہ درس میں شامل ہونے اور اپنی خداداد صلاحیتوں کی بدولت عنفوانِ شباب ہی میں علومِ مروجہ کی تحصیل کرلی اور وقت کے جید علما میں آپ کا شمار ہونے لگا

## علمی مشاغل
محقق دوانی کی علمی شہرت کو سنتے ہوئے امیرزادہ یوسف بن مرزا جہاں شاہ نے علمی مجلس کی صدارت پر معین کیا۔ کچھ عرصے کے بعد اِس منصب سے مستعفی ہوکر شیراز کے مدرسہ بیگم یعنی مدرسہ ’’دارالاتیام‘‘ میں فرائض تدریس انجام دینے لگے۔ اُس وقت عراق، فارس اور آذربائیجان کے حاکم سلطان یعقوب بائندری نے محقق دوانی کے علمی تبحر اور خداداد ذہانت کو دیکھتے ہوئے اُن کو فارس کا قاضی القضاۃ مقرر کر دیا۔فرائض منصبی کے دوران وہ تصنیف و تالیف کا کام برابر کرتے رہے۔ محقق دوانی کی عمر کا معقول حصہ سلاطین بائندری کی سرپرستی میں گذرا۔ 902ھ میں جب سلطان احمد شاہ بائندری عثمانی سلطان بایزید یلدرم کی مدد سے اقتدار پر قابض ہو گیا تو اُس نے محقق دوانی کی قدرو منزلت میں کوئی فرق نہ آنے دیا بلکہ سلطان احمد شاہ بائندری کی مہربانی و لطف و کرم کو دیکھتے ہوئے اُس کے مخالف قاسم بیگ نے محقق دوانی کو تنگ کرنا شروع کر دیا۔ دولت و ثروت کا ایک حصہ بھی چھین لیا۔ محقق دوانی نے قاسم بیگ کا لقمہ تر بننے کی بجائے یہی بہتر سمجھا کہ وہ شیراز چھوڑ دیں۔ چنانچہ وہ شیراز سے سکونت ترک کرکے جردن چلے گئے۔

## وفات
آخری ایام میں جب بائندری خاندان کے سلطان ابوالفتح بیگ نے دوبارہ اِقتدار حاصل کر لیا تو محقق دوانی واپس شیراز چلے آئے۔ ابوالفتح بیگ نے پرجوش اِستقبال کیا لیکن چند دن کے بعد ہی 9 ربیع الاول 908ھ مطابق 12 اکتوبر 1502ء کو مرضِ اِسہال میں محقق دوانی انتقال کرگئے اور دوان میں ہی دفن ہوئے۔

## تصانیف
* حاشیہ قدیم بر شرح تجرید
* حاشیہ جدید بر شرح تجرید
* حاشیہ اجد بر شرح تجرید
* حاشیہ قدیم بر شرح مطالع
* حاشیہ جدید بر شرح مطالع
* حاشیہ شرح عضدی
* حاشیہ حکمت العین
* حاشیہ تہذیب المنطق والکلام
* شرح ہیاکل النور
* شرح اربعین نووی
* شرح عقائد عضدی
* اخلاق جلالی

## مزید دیکھیے
* اخلاق جلالی

## حوالہ جات

زمرہ:12 اکتوبر کی وفیات
زمرہ:1426ء کی پیدائشیں
زمرہ:1462ء کی پیدائشیں
زمرہ:1502ء کی وفیات
زمرہ:اشاعرہ
زمرہ:ایرانی فلسفی
زمرہ:پندرہویں صدی کی ایرانی شخصیات
زمرہ:سنی ائمہ
زمرہ:شوافع
زمرہ:صوبہ فارس کی شخصیات
زمرہ:مسلم فلاسفہ
زمرہ:مصنفین درس نظامی
زمرہ:مفسرین
زمرہ:مسلم الٰہیات دان
زمرہ:قرون وسطی کے فارسی فلسفی
زمرہ:پندرہویں صدی کے مسلم الٰہیات دان
زمرہ:قضاۃ شریعت
زمرہ:1427ء کی پیدائشیں
زمرہ:1512ء کی وفیات
زمرہ:سولہویں صدی کے مسلم الٰہیات دان
زمرہ:ایرانی مسلمان صوفیاء
زمرہ:ایرانی مرد شعرا
زمرہ:علمائے شیعیت
زمرہ:کازرون کے مصنفین